የከዋክብቶቹ አትሌቶች አባት ሲታወሱ
 እውቀት፣ ልምድ እና ብቃትን አጣምረው መያዝ የቻሉ አሰልጣኝ ናቸው፤ ዶክተር ወልደመስቀል ኮስትሬ። የኢትዮጵያ አትሌ ቲክስ ብሔራዊ ቡድን አሰልጣኝ በመሆን ባገለገሉባቸው ሃያ ስምንት ዓመታት ዘመን የማይ ሽራቸው አንፀባራቂ ድሎችን አጣጥመዋል። በኦሊምፒክ መድረኮች ውጤታማ የሆኑ ስመጥር አትሌቶችንም አፍርተዋል። አትሌት ደራርቱ ቱሉ፣ ሃይሌ ገብረስላሴ፣ ፊጣ ባይሳ፣ ስለሺ ስህን፣ ሚሊዮን ወልዴ፣ አሰፋ መዝገቡ፣ ጌጤ ዋሚ፣ ጥሩነሽ ዲባባ፣ ብርሃኔ አደሬ፣ ቁጥሬ ዱለቻን የመሳሰሉ የዓለማችን የረጅም ርቀት የምንጊዜም ኮከቦች አሰልጣኝ ወልደመስቀል ካፈሯቸው እንቁ አትሌቶች መካከል ጥቂቶቹ ናቸው።ከኢትዮጵያ አልፎ የዓለማችን የምንጊዜም ከዋክብት አትሌቶች አባት የሆኑት አሰልጣኝ ወልደመስቀል ኮስትሬ ከዚህ ዓለም በሞት ከተለዩ ዛሬ አራት ዓመት ከአንድ ወር ሞላቸው፡፡ አዲስ ዘመንም በሳምንታዊው የስፖርት ማህደር አምዱ እኚህን ታላቅ አሰልጣኝ ለማስታወስ ወደደ፡፡አሰልጣኝ ወልደመስቀል በ197oዎቹ የአትሌቲክስ አሰልጣኝነት የጀመሩት በኮተቤ ኮሌጅ አስተማሪ እያሉ እንደነበር የታሪክ ማህደራቸው ላይ ሰፍሯል። በ1972 የሙኒክ ኦሊምፒክ በሚሳተፈው የኢትዮጵያ ብሔራዊ ቡድን ውስጥ ዋና አሰልጣኝ ለነበሩት ንጉሴ ሮባ ምክትል አሰልጣኝ በመሆን ነበር ወርቃማውን የኦሊምፒክ ዘመናቸውን የጀመሩት። በባርሴሎና፣ በአትላንታና በሲድኒ ኦሊምፒኮች በዋና አሰልጣኝነት በመምራት ኢትዮጵያ በተለይም በረጅም ርቀት አሁን ያላትን ገናና ስም እንድታገኝ ዶክተር ወልደመስቀል ኮስትሬ ትልቁን ሚና የተጫወቱ አሰልጣኝ ናቸው። በ1933 ዓ.ም በወርሃ ጥር ከሰሜን ሸዋ ተጉለት እና ቡልጋ በልዩ ስሙ መንፈስ በተባለ ስፍራ ተወለዱ። በትውልድ ስፍራቸውም መንፈሳዊውን የቤተክህነት ትምህርት ተምረዋል።ከዚያም በኋላ ወደ አዲስ አበባ በመምጣት በአስፋ ወሰን፣ በደጃች ወንድ ይራድ፣ በቀድሞው ብርሃንና ሰላም፣ በአሜሪካን ትምህርት ቤቶች በቀን እና በማታ ዘመናዊ ትምህርታቸውን ተከታትለዋል። በወቅቱም በእግር ኳስ እና በአትሌቲክስ ስፖርቶች ውስጥ ተሳታፊ ነበሩ።ከመምህራን ማሰልጠኛ (ተግባረዕድ) ተመርቀው የስፖርት መምህር በመሆንም አገልግለዋል። በወቅቱም በ800 እና 1ሺ500 ሜትሮች ተሳታፊ ሲሆኑ፤ ለቶኪዮ ኦሊምፒክ ተሳታፊ ለመሆን ከእነ አትሌት አበበ ቢቂላ ጋርም በደብረዘይት በሚገኘው ካምፕ ገብተው ለሁለት ወራት መሰልጠን ችለው ነበር። ይሁን እንጂ በሃንጋሪ የነጻ ትምህርት ዕድል በማግኘታቸው ምክንያት በኦሊምፒኩ ላይ ሳይሳተፉ ቀሩ። ወደ ሃንጋሪ ከተጓዙ በኋላ በአካዳሚክስ ሳይንስ በምርምርና ጥናት የዶክትሬት ዲግሪ ተቀብለው፤ በኮተቤ መምህራን ኮሌጅ በስፖርት መምህርነት አገልግለዋል። በወቅቱ በነበረው ስፖርት ኮሚሽን ውስጥም ከፍተኛ ባለሙያ በመሆን ሰርተዋል።የአሰልጣኝ ንጉሴ ሮባን ኅልፈት ተከትሎም በ1992ዓ.ም ጀምሮ የብሄራዊ ቡድኑ ዋና አሰልጣኝ በመሆን በባርሴሎና ኦሊምፒክ ተሳታፊ ለመሆን ችለዋል፡፡ በዚህ ኦሊምፒክ ላይም በተለይ የመጀመሪያዋን ጥቁር ሴት የ10ሺ ሜትር ባለድል አትሌት ደራርቱ ቱሉን ማፍራታቸው የሚዘነጋ አይደለም።እአአ 1996ቱ የአትላንታ ኦሊምፒክ ሁለት የወርቅ እና አንድ የነሃስ ሜዳሊያ ባለቤት የሆነው ብሄራዊ ቡድን አሰልጣኝም ነበሩ። ከሌሎች ኦሊምፒኮች በተለየ ኢትዮጵያ አራት የወርቅ፣ አንድ የብር፣ ሶስት የነሃስ ሜዳሊያዎችን እንዲሁም አስራ አምስት ዲፕሎማዎችን በማግኘት ተሳታፊ ከነበሩት 199ሃገራት መካከል ሁለተኛ ደረጃን ይዛ ስታጠናቅቅ ታላቁ አሰልጣኝ የጀርባ አጥንት ነበሩ። እስከ 2008 ቤጂንግ ኦሊምፒክ ለአስራ ስድስት ዓመታት በዘለቀው የዋና አሰልጣኝነት ዘመናቸው ኢትዮጵያ በዓለም አደባባይ ያኮሯትን የ5000 እና የ10,000 ሜትር አትሌቶች ለውጤት በማብቃት ተጠቃሽም ናቸው። በአትሌቲክሱ ዓለም ለአሰልጣኞች የሚሸለመውን የዓመቱ ምርጥ አሰልጣኝነት ሽልማትን በእኤአ 2006 ላይ በማሸነፍም ብቸኛው ኢትዮጵያዊ አሰልጣኝ ሆነውም ስማቸው በወርቅ ቀለም ተፅፎ ይገኛል፡፡ኢትዮጵያ ያለፈውን የሪዮ ኦሊምፒክ ሳይጨምር በሁሉም ኦሊምፒክ ተሳትፎዋ ካገኘቻቸው 45 (21 ወርቅ፣ 7 ብር እና 17 ነሐስ) ሜዳልያዎች 28ቱ የተገኙት በእኝሁ ስመ ጥር አሰልጣኝ ነው። ኢትዮጵያ ብቻም ሳትሆን የአትሌቲክሱ ዓለም እኚህን ታላቅ ሰው ግንቦት 7ቀን 2008 ዓ.ም አጥቷል። አሰልጣኝ ወልደመስቀል ባደረባቸው ህመም ምክንያት ለረጅም ጊዜያት በህክምና ላይ ሲረዱ ቆይተው ከእዚህ ዓለም በሞት የተለዩ ሲሆን የቀብር ስነስርዓታቸውም የመንግስት የስራ ኃላፊዎችና የስፖርት ቤተሰቦች በተገኙበት በስላሴ ካቴድራል ቤተክርስቲያን ተፈፅሟል።አዲስ
ዘመን ሰኔ 7/2012 ቦጋለ አበበ